2017. gada 29. augustā Noteikumi Nr. 512

Rīgā (prot. Nr. 42 25. §)

**Noteikumi par tiesai sniedzamās informācijas saturu un apjomu par personu, kurai kriminālprocesā noteikts medicīniska rakstura piespiedu līdzeklis, no kura persona izvairās vai nepilda tā nosacījumus**

Izdoti saskaņā ar

Ārstniecības likuma

70.1 panta otro daļu

1. Noteikumi nosaka tiesai sniedzamās informācijas saturu un apjomu par personu, kura izvairās no tai kriminālprocesā noteiktā medicīniska rakstura piespiedu līdzekļa vai nepilda tā nosacījumus.

2. Ārstniecības persona paziņojumā tiesai (turpmāk – paziņojums) norāda šādu informāciju:

2.1. tiesa, kura pieņēmusi lēmumu par medicīniska rakstura piespiedu līdzekļa noteikšanu;

2.2. datums, kad pieņemts lēmums par medicīniska rakstura piespiedu līdzekļa noteikšanu, un lēmuma spēkā stāšanās datums, krimināllietas numurs;

2.3. tās personas vārds, uzvārds un personas kods (ja tas norādīts tiesas lēmumā), kurai kriminālprocesā noteikts medicīniska rakstura piespiedu līdzeklis;

2.4. lēmuma par medicīniska rakstura piespiedu līdzekļa noteikšanu izpildes pārkāpuma raksturs:

2.4.1. persona nav uzsākusi tai kriminālprocesā noteiktā medicīniska rakstura piespiedu līdzekļa izpildi;

2.4.2. persona ir uzsākusi kriminālprocesā noteiktā medicīniska rakstura piespiedu līdzekļa izpildi, bet nepilda tā nosacījumus vai neturpina ārstēšanos (ārstniecības iestādes vai ārsta apmeklējumu skaits un datums, personas veselības stāvoklis pēdējā apmeklējuma laikā).

3. Paziņojumu sagatavo un nosūta, nodrošinot personas datu apstrādi atbilstoši fizisko personu datu aizsardzību regulējošiem normatīvajiem aktiem.

4. Paziņojuma kopiju pievieno pacienta medicīniskajai dokumentācijai.

Ministru prezidents Māris Kučinskis

Veselības ministre Anda Čakša